(ສພຊ) ກອງປະຊຸມວິດີໂອທາງໄກ ເພື່ອປຶກສາຫາລືກ່ຽວກັບການຈັດຕັ້ງປະຕິບັດວຽກງານຂອງໂຄງການກໍ່ສ້າງທາງລົດໄຟ ລາວ-ຈີນ ແລະ ການພັດທະນາເຂດໂລຊິດສະຕິກ ທີ່ຕິດພັນກັບການຂົນສົ່ງຜ່ານທາງລົດໄຟ ລາວ-ຈີນ ໄດ້ຈັດຂຶ້ນໃນວັນທີ 17 ກັນຍາ 2021 ໂດຍການເປັນປະທານຂອງທ່ານ ຮສ. ປອ. ລິນຄຳ ດວງສະຫວັນ ປະທານກຳມາທິການເສດຖະກິດ, ເຕັກໂນໂລຢີ ແລະ ສິ່ງແວດລ້ອມ ສະພາແຫ່ງຊາດ; ເຂົ້າຮ່ວມມີພາກສ່ວນກ່ຽວຂ້ອງຈາກກຳມາທິການວັດທະນະທໍາ-ສັງຄົມ, ກໍາມາທິການປ້ອງກັນຊາດ-ປ້ອງກັນຄວາມສະຫງົບ, ກະຊວງໂຍທາທິການ ແລະ ຂົນສົ່ງ, ກະຊວງແຜນການ ແລະ ການລົງທຶນ, ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ, ກະຊວງການເງິນ, ສະພາປະຊາຊົນແຂວງ 5 ແຂວງ ແລະ ນະຄອນຫລວງວຽງຈັນ.
ທັງນີ້, ກໍເພື່ອຮັບຟັງການລາຍງານ ແລະ ປຶກສາຫາລື ກ່ຽວກັບຄວາມຄືບໜ້າຂອງການຈັດຕັ້ງປະຕິບັດໂຄງການກໍ່ສ້າງທາງລົດໄຟລາວ-ຈີນ ແລະ ການຍົກຍ້າຍຈັດສັນ ແລະ ຊົດເຊີຍໃຫ້ແກ່ປະຊາຊົນ ຜູ້ທີ່ຖືກຜົນກະທົບຈາກການກໍ່ສ້າງເສັ້ນທາງລົດໄຟ ເຂົ້າໃນການຂະຫຍາຍພື້ນຖານເສດຖະກິດແຂວງ ແລະ ຮັບຟັງການລາຍງານສະພາບການພັດທະນາເຂດໂລຊິດສະຕິກທີ່ຕິດພັນກັບການຂົນສົ່ງຜ່ານທາງລົດໄຟ ລາວ-ຈີນ ລວມທັງວຽກງານປ້ອງກັນຊາດ-ປ້ອງກັນຄວາມສະຫງົບ.
ໃນກອງປະຊຸມ, ຜູ້ເຂົ້າຮ່ວມໄດ້ຮັບຟັງການລາຍງານ ກ່ຽວກັບການຈັດຕັ້ງປະຕິບັດວຽກງານໂຄງການກໍ່ສ້າງທາງລົດໄຟ ລາວ-ຈີນ ຢູ່ນະຄອນຫລວງວຽງຈັນ ແລະ ບັນດາແຂວງຕ່າງໆ ເຊັ່ນ: ຈາກສະພາປະຊາຊົນແຂວງຫລວງນ້ຳທາ, ອຸດົມໄຊ, ຫລວງພະບາງ, ວຽງຈັນ ແລະ ນະຄອນຫລວງວຽງຈັນ ແລະ ຜູ້ເຂົ້າຮ່ວມກໍໄດ້ສຸມໃສ່ປະກອບຄຳເຫັນ, ປຶກສາຫາລືຕໍ່ບັນຫາດັ່ງກ່າວ ເພື່ອເສີມຂະຫຍາຍ, ຊຸກຍູ້, ສົ່ງເສີມດ້ານດີ ແລະ ຊອກຫາວິທີແກ້ໄຂດ້ານອ່ອນ, ຂໍ້ຄົງຄ້າງ ໃຫ້ຖືກຕ້ອງຕາມກົດໝາຍ ແລະ ສອດຄ່ອງກັບແຜນພັດທະນາເສດຖະກິດ-ສັງຄົມ ແຕ່ລະໄລຍະ.
(ນາງ ປາກາລັກ ພົມມີໄຊ)